A Nefúsza-hegység jelentős szerephez a 2011-es líbiai polgárháború idején jutott. A 2011 februárjában, Moammer Kadhafi rendszere ellen Kireneika régióban kirobbant lázadás rövid idő alatt a Nefúsza-hegység berber lakói között is teret hódított, annál is inkább, mert az 1969 óta hatalmon levő Kadhafi-kormányzat elnyomta a berbereket, betiltva nyelvük használatát, sőt még népi hagyományaik ápolását is. A berber lázadók ellen a líbiai hadsereg március 1-jén indított offenzívát, a két fél között súlyos harcok alakultak ki Zintán városért, de heves harcok zajlottak Garján, Jafrán és Nálút birtoklásáért is. A felkelőknek a NATO légierőjének hathatós támogatásával augusztus 18-ra sikerült a térség teljes felszabadítása Kadhafi uralma alól.